དེ་ནས་གླིང་དམག་རྣམས་ཁྲ་ཆེམ་ཆེམ་ནམ་མཁའི་ཉི་ཟླ་ལས་འོད་མདངས་ཆེ་བ།ས་ཁའི་རྩི་ཏོག་ལས་གྲངས་མང་བ་ཞིག་བྱས་ནས་བྱང་བྱེ་རིའི་ཡུལ་དུ་ཆས་ཤིང་།ལམ་བར་ནས་ཇག་པ་མི་བདུན་དང་བརྒྱ་དཔོན་མི་ལྔ་སོགས་ཚར་བཅད་ནས་རིམ་བཞིན་ཆུ་བོ་ཏ་ལར་བརྒལ།དུས་དེར་བྱང་དམག་བྲོས་པ་རྣམས་གནམ་རི་རྫོང་དྲུག་ལ་འབྱོར་ནས།བྱང་བྱེ་རིའི་སྟག་བཙན་རྒྱལ་པོར་ཞུས་ཤིང་།སྟག་བཙན་རྒྱལ་པོས་ཆ་དང་བང་ཆེན་མངགས་ནས་དྲག་གྲས་རྣམས་ལམ་སེང་འཛོམས་དགོས་པའི་བཀའ་བབས།སྲིད་པའི་སྦྲ་ཆེན་གུང་དགུའི་ནང་དུ་གདན་མི་གཅིག་གདན་རབས་བཅོ་བརྒྱད་བཏིངས།ཟས་མི་གཅིག་ཟས་སྣ་བཅོ་བརྒྱད་བཤམས།ཐོབ་ཐང་མི་གཅིག་པའི་གང་ཆེ་གང་དྲག་གི་བློན་པོ་རྣམས་གྲལ་ལ་འཁོད་སྐབས།བྱང་བྱེ་རིའི་སྟག་བཙན་རྒྱལ་པོ་དེས་དམག་བཀོད་འཐེན་པ་དང་མཉམ་དུ་བྱེ་གླིང་གཉིས་ཀྱི་བར་མི་ཤི་རྟ་འགྱེལ་གྱི་གཡུལ་འཁྲུག་ཡ་ང་བ་འབྱུང་རྒྱུ་ཡིན་པས།གནམ་རི་རྫོང་དྲུག་འཛིན་དགོས་པའི་བཀའ་བབས་ཀྱང་གླིང་ལ་སྔ་མོ་ནས་ལྷའི་ལུང་བསྟན་བྱུང་བས།གནམ་རི་རྫོང་དྲུག་གི་ས་ཚང་མ་གླིང་གིས་བཟུང་།བྱེ་རིའི་ལས་དམག་མང་པོ་ཆམ་ལ་ཕབ་པ་དེ་སྟེ་ཧར་སོག་ཁ་རྒྱལ་པོས་མཐོང་བས་ལྷ་སྲས་དགྲ་ལྷ་རྩེ་རྒྱལ་ལ་མགོ་འབུལ་བྱས།བྱེ་རིའི་ས་བབ་དང་ལམ་ཡིག་སོགས་ཞིབ་པར་གླིང་ལ་འཆད།དེའི་སྐབས་སུ་སྟག་བཙན་རྒྱལ་པོའི་ཕུ་བོ་གཡག་རྒྱལ་ཐོད་དཀར་གླིང་ལ་བརྒྱུགས་ནས་གཡུལ་ཉེས་ཆེ་ཙམ་བཟོས་ཡང་མཇུག་མཐར་འཇང་སྲས་གཡུ་ཁྲིས་ཞགས་པ་འཕངས་ནས་གསོན་བཟུང་བྱས།སྡིག་གཅོད་ཤན་པ་རྒྱལ་པོས་ཀྱང་ཆོས་དབྱིངས་བླ་མ་གསོན་བཟུང་བྱས།མཇུག་མཐར་སྟག་བཙན་རྒྱལ་པོ་ཕམ་ནས་གྲུ་གུའི་ཡུལ་དུ་བྲོས་པ་གླིང་གི་དཔའ་རྟུལ་རྣམས་ཀྱིས་རྗེས་འདེད་བས།བྱང་ལུང་ན་ཁྲ་གོང་མ་ཞེས་པ་ནས་འཇང་ཕྲུག་གཡུ་ལྷ་ཐོག་འགྱུར་གྱིས་ལྷ་མདའ་ཞིག་འཕངས་པ་ཁོའི་སྙིང་ཁར་ཕོག་ནས་མེ་ཏོག་པདྨ་ཁ་ཕྱེ་བ་ལྟར་ལྔ་བའི་ལམ་དུ་བརྫངས།གླིང་རྗེ་གེ་སར་རྒྱལ་པོས་བྱེ་རིའི་མངའ་འབངས་དཀར་པོ་ཆོས་ལ་བསྒྱུར་ཅིང་།བྱུར་རྫོང་ཕབ་སྟེ་བྱུར་འགྱེད་བཏང་བའི་ལོ་རྒྱུས་ཡིན་ནོ།།